Predkladacia správa

	Ministerstvo financií Slovenskej republiky predkladá na rokovanie vlády Slovenskej republiky návrh Výboru Národnej rady Slovenskej republiky pre sociálne veci a bývanie na vydanie zákona, ktorým sa mení a dopĺňa zákon č. 553/2001 Z.z. o zrušení niektorých štátnych fondov,  o niektorých opatreniach súvisiacich s ich zrušením a o zmene a doplnení niektorých zákonov.

	K predloženému návrhu zákona uvádza:

Všeobecne 

	V predloženom návrhu, Výboru Národnej rady Slovenskej republiky pre sociálne veci a bývanie sa navrhuje novelizovať zákon č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov (ďalej len zákon o zrušení fondov) v tom zmysle, aby bol zachovaný Štátny fond rozvoja bývania. V dôsledku uvedeného autor návrhu  zákona o zrušení fondov navrhuje  vypustiť ustanovenia §§ 9, 11 a 14, ktoré súvisia so zrušením tohto fondu s účinnosťou od 1.1.2003.

	Podľa návrhu zrušením Štátneho fondu rozvoja bývania zaniká systém podpory rozvoja bytovej výstavby a pre zavedenie nového nie je vytvorené vhodné legislatívne prostredie.

Stanovisko
.

Vláda Slovenskej republiky v oblasti verejných financií vo svojom programovom vyhlásení  zakotvilo, že prehodnotí opodstatnenosť existencie štátnych, neštátnych a verejných fondov a s prihliadnutím na ich prevažujúcu činnosť navrhne úpravu ich právnej formy. Túto úlohu realizovala schválením návrhu zákona o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov, v ktorom sa navrhovalo zrušenie Štátneho fondu rozvoja bývania s účinnosťou od 1.1.2003. Predmetný návrh zákona bol Národnou radou Slovenskej republiky prijatý pod číslom 553/2001 Z.z. Vláda SR svojim uznesením č. 904 z 26. septembra 2001 k návrhu zákona o zrušení niektorých ŠF ...uložila ministrovi 

výstavby a regionálneho rozvoja predložiť na rokovanie vlády SR návrh transformácie Štátneho fondu rozvoja bývania vrátane príslušných legislatívnych úprav s účinnosťou od 1.1.2003 v termíne do 31.marca 2002.

Predložený návrh Výboru NR SR pre sociálne veci a bývanie ide nad rámec koncepcie reformy verejných financií a osobitne štátnych fondov zakotvených v Programovom vyhlásení vlády SR. Z uvedeného dôvodu nesúhlasíme s predloženým návrhom, ktorý má za cieľ zachovanie Štátneho fondu rozvoja bývania.

Zámerom transformácie ŠF bolo zvýšenie efektívnosti pri hospodárení s verejnými zdrojmi a získanie efektívnej kontroly nad ich rozdeľovaním. Ak má mať vláda zodpovednosť za rozvoj jednotlivých odvetví, potom je nevyhnutné, aby mala v rukách efektívne nástroje, ktorými dokáže procesy usmerňovať.

Transformáciou ŠF neboli narušené jednotlivé činnosti, ktoré doteraz ŠF zabezpečovali. Tieto sa  v rozpočte roku 2002 pretransformovali na samostatné programy, ktoré v rámci rozpočtového hospodárenia rozpočtu kapitol schválila vláda SR. Obdobne tomu bude aj v prípade Štátneho fondu rozvoja bývania zrušeného s účinnosťou od 1.1.2003.
 
Ministerstvo výstavby a regionálneho rozvoja v priebehu mesiaca marca 2002 predložilo návrh na transformáciu Štátneho fondu rozvoja bývania   na medzirezortné pripomienkové konanie. Ministerstvo financií z dôvodu zásadných pripomienok nesúhlasilo s predložením materiálu na rokovanie vlády SR a požiadalo o jeho prepracovanie. Dňa 3.4.2002 sa uskutočnilo rokovanie zástupcov Ministerstsva financií SR a Ministerstva výstavby a regionálneho rozvoja SR, na ktorom bol dohodnutý postup vypracovania materiálu na transformáciu Štátneho fondu rozvoja bývania.

Záver:

Vzhľadom na uvedené, ako aj zabezpečenie transformácie verejných financií v zmysle odporúčaní medzinárodných finančných inštitúcií , neodporúčame  vysloviť súhlas  s návrhom Výboru Národnej rady SR pre sociálne veci a bývanie na vydanie zákona, ktorým sa mení a doplňa zákon č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov.